Predkladacia správa

Dňa 13. decembra 2007 sa uskutoční slávnostný podpis Zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva (tzv. Reformná zmluva, ktorá sa podľa miesta podpisu bude označovať ako Lisabonská zmluva). Podpis nadväzuje na úspešné ukončenie Medzivládnej konferencie na neformálnom zasadnutí Európskej rady dňa 18. októbra 2007 v Lisabone. Slávnostné vyhlásenie Charty základných práv Európskej únie sa uskutoční dňa 12. decembra 2007 v Štrasburgu.

Predsedovia vlád, resp. hlavy členských štátov Európskej únie sa na druhý deň po podpise Lisabonskej zmluvy dňa 14. decembra 2007 stretnú v Bruseli na zasadnutí Európskej rady. Na programe Európskej rady budú témy z oblasti bezpečnosti a spravodlivosti, vrátanie privítania rozšírenia Schengenského priestoru, posúdenia implementácie politiky migrácie, posilnenia policajnej a súdnej spolupráce a boja proti terorizmu. Ďalej budú na programe ekonomické a sociálne otázky a problematika životného prostredia, predovšetkým Lisabonská stratégia, klimatické zmeny vo svetle ministerskej konferencie na Bali 3. – 14. 12. 2007 a prehľad implementácie Stratégie trvalo udržateľného rozvoja. Ďalšími témami Európskej rady budú námorná politika, satelitný navigačný  systém Galileo, Európsky technologický inštitút, poštové služby a turizmus. Medzi zahraničnopolitickými témami bude problematika Kosova, výsledky summitu EÚ – Afrika a výsledky summitu EÚ – Brazília. Podľa aktuálneho medzinárodnopolitického vývoja budú doplnené ďalšie zahranično-politické témy. Hlavy štátov, resp. vlád sa budú zaoberať aj návrhom francúzskeho prezidenta N. Sarkozyho na vytvorenie skupiny 10 – 12 osobností (Skupina múdrych, resp. Reflection group) ktorá by sa mala venovať strategickej reflexii Európskej únie v horizonte 20 – 30 rokov.  
Rokovaniu Európskej rady bude predchádzať tradičné úvodné vystúpenie predsedu Európskeho  parlamentu Hansa-Gerta Pötteringa. 
Pred summitom sa v dňoch 10. – 11. 12. 2007 uskutoční zasadnutie Rady pre všeobecné záležitosti a vonkajšie vzťahy, na ktorom bude finalizovaný program a návrhy jednotlivých dokumentov. 

Návrh zloženia delegácie bol zostavený v spolupráci s Úradom vlády SR. Konečné zloženie určí predseda vlády SR.

Preprava členov delegácie bude zabezpečená leteckým špeciálom SR a pravidelnými leteckými linkami.